Sangrąžinis įvardis

Sangrąžinis įvardis – įvardis, nurodantis santykį su pačiu savimi, pažymintis, kad asmuo kreipia veiksmą į save kaip ir į bet kurį kitą aplinkos daiktą.

 Lietuvių kalba 
Lietuvių kalboje sangrąžinis įvardis yra savęs, jis glaudžiai susijęs su asmeniniais įvardžiais. Šis įvardis vartojamas su visais asmeniniais, rodo grįžtamąjį ryšį ir išreiškia į save nukreiptą veiksmą. Asmuo tarsi susidvejina – jis ir veikėjas, ir veikiamasis dalykas: Aš netausoju savęs. Tu netausoji savęs. Jis netausoja savęs. Mes netausojame savęs. Jūs netausojate savęs. Jie netausoja savęs.

Įvardis savęs neturi vardininko, nes niekada nenurodo sakinio veikėjo (nevartojamas kaip veiksnys), tačiau šiaip jis yra linksniuojamas ir valdomas žodis, einantis papildiniu: Aš pataikauju sau. Aš užmiršau save. Tu nesidžiauk per daug savimi. Tokiu principu sangrąžinis įvardis linksniuojamas su visais vienaskaitos, dviskaitos ir daugiskaitos asmeniniais įvardžiais bei kitaip reiškiamais veiksniais (Broliai gerbė save. Nukentėjusysis gailėjosi savęs. Mylėti kitus ir save gera.) Sangrąžinis įvardis neturi dviskaitos ir daugiskaitos, jo formos kilusios iš vienaskaitos (plg. asmeninio įvardžio tu linksniavimą). Kaip ir kiti įvardžiai, sangrąžinis neturi šauksmininko.

Formų sistema tokia: kilmininkas – savę̃s, naudininkas – sáu, galininkas – savè, įnagininkas – savimì, vietininkas – savyjè. 

Lietuvių kalbos sangrąžos dalelytė si (praũsia-si) yra kilusi iš bekirtės sangrąžinio įvardžio savęs naudininko formos *sei: *sei > *sie > si.

 Rusų kalba 
Rusų kalboje sangrąžinis įvardis yra себя (sebia) 'savęs'. Jis vartojamas taip pat, kaip ir lietuvių kalbos sangrąžinis įvardis savęs.Горкин А.П. «ВОЗВРА́ТНЫЕ МЕСТОИМЕ́НИЯ» // «Литература и язык. Энциклопедия». – «Росмэн-Пресс», 2006. – 584 с. – (Современная иллюстрированная энциклопедия). – 10 000 экз. – ISBN 978-5-353-02604-4. Rusų kalbos sangrąžinis įvardis linksniuojamas tokiu būdu: kilmininkas – себя́ (sebiá), naudininkas – себе́ (sebé), galininkas – себя́ (sebiá), įnagininkas – собо́й, собо́ю (sobói, sobóju), prielinksninis linksnis – себе́ (sebé).

Iš sangrąžinio įvardžio себя kilusi rusų kalbos sangrąžos dalelytė -ся (-sia).

 Anglų kalba 
Anglų kalboje sangrąžinis įvardis yra self, kuris gali būti verčiamas kaip 'pats'. Anglų kalboje kiekvienas asmeninis įvardis turi atskirą sangrąžinę formą, sudarytą iš to įvardžio ir sangrąžinio -self, tad vartojama sangrąžinių įvardžių vienaskaita ir daugiskaita:
 vns. I a. I – myself
 vns. II a. thou – thyself/thyselves (pasen.)
 vns. III a., vyr. g. he – himself
 vns. III a., mot. g. she – herself
 vns. III a., bev. g. it – itself
 dgs. I a. we – ourselves
 dgs. II a. you – yourself/yourselves
 dgs. III a. they – themself/themselves
 nežymimasis one – oneself
Taigi, vartojant sangrąžinius įvardžius, anglų kalboje veiksnys ir sangrąžinis įvardis vienas kitą pakartoja: I love myself 'aš myliu save', pažodžiui 'aš myliu mane patį'; Thou lovest thyself (pasenusi forma) 'tu myli save', pažodžiui 'tu myli tave patį'; He loves himself 'jis myli save', pažodžiui 'jis myli jį patį', John loves himself 'Džonas myli save', pažodžiui 'Džonas myli jį patį'; We love ourselves 'mes mylime save', pažodžiui 'mes mylime mus pačius'; You love yourselves 'jūs mylite save', pažodžiui 'jūs mylite jus pačius'; They love themselves 'jie myli save', pažodžiui 'jie myli juos pačius'; One loves oneself '(kažkas) myli save', pažodžiui 'kažkas myli kažką patį'.

Pažymėtina, kad anglų kalboje sangrąžiniai įvardžiai vartojami ir tada, kai lietuvių kalboje būtų pasitelkiami sangrąžiniai veiksmažodžiai: Be careful with that knife. You might cut yourself. 'Būk atsargus su šiuo peiliu. Gali įsipjauti.', pažodžiui 'tu gali įpjauti tau pačiam'.

 Išnašos 

Kategorija:Kalbos dalys
Kategorija:Gramatinės kategorijos